钦定古今图书集成/历象汇编/乾象典/第030卷 > 《测食》 > 《似食实食说》
## 钦定古今图书集成/历象汇编/乾象典/第030卷 > 《测食》 > 《似食实食说》

人恒言日食月食矣，辄概混焉。不知月实食日，则似
食而实非食也。何者？日为诸光之宗，永无亏损，月星
皆借光焉。朔则月与日为一线，月正会于线上，而在
地与日之间。月本厚体，厚体能隔日光于下，于是日
若无光，而光实未尝失也，恶得而谓之食？望则日月
相对，而日光正照之，月体正受之，人目正视之，月光
满矣。此时若日月正相对如一线，而地体适当线上，
则在日与月之间，而地亦厚体厚体隔日光于此面，
而射影于彼面，月在影中，实失其所借之光，是为食
也。然其食，特地与月之失日光耳。而其光之失，因光
在地面与月体之上，地与月互相遮掩耳，日固自若
也。总之，日也、月也、地也，使三体并不居一直线，则更
无食矣。若食，则日体恒居一直线之界末，而彼界则
月体地体叠居焉。月体居界末，则月面之日光食于
地影矣。地体居界末，则地之日光食于月影矣。